A Megállapodás III. sz. Melléklete 
Munkáltatói intézkedés 
a fővárosi önkormányzat fenntartásából az állam fenntartói jogába kerülő egészségügyi intézmények vezetőinek különleges beszámolási és tájékoztatási kötelezettségéről

A Semmelweis Tervben meghatározott egészségügyi struktúra-átalakítással járó feladatokról, a kiemelt feladatok végrehajtásához szükséges intézkedésekről szóló 1208/2011. (VI. 28.) Kormány határozat 1.7 pontja alapján a Kormány az egészségügyi ellátórendszer működésképességének fenntarthatósága, a lakosság egészségi állapotának javítása érdekében egyetért a fővárosi önkormányzati egészségügyi intézmények fenntartói jogának és vagyonelemeinek állami tulajdonba vételével. A Fővárosi Önkormányzat és a NEFMI Egészségügyért Felelős Államtitkársága Megállapodásban rögzítette az átadás-átvétel előkészítésével és megvalósításával kapcsolatos teendőket. A Megállapodás 8) b) pontjában rögzítettek szerint a Megállapodás hatálya alá tartozó egészségügyi intézmények működését és működtetését a Bp. Főv. kiemelten felügyeli azáltal, hogy az átmenet időtartama alatt az intézmények hatáskörébe tartozó külön meghatározott ügykörökben  beszámolási és tájékoztatási kötelezettséget vezet be a fővárosi egészségügyi intézményeknél. Ennek megfelelően a Megállapodás hatálya alá tartozó fővárosi önkormányzati egészségügyi intézmények vezetői számára – a helyi önkormányzatokról szóló 1990. évi LXV. törvény 35. § (2) bekezdés e) pontja alapján, egyéb munkáltatói jogkörömben eljárva – az alábbi munkáltatói intézkedést hozom:

I. A Fővárosi Önkormányzat egészségügyi intézményeinek vezetői előzetesen egyeztetni kötelesek – a Nemzeti Erőforrás Minisztérium képviseletében az átadás-átvétel lebonyolításában eljáró Gyógyszerészeti és Egészségügyi, Minőség- és Szervezetfejlesztési Intézet (a továbbiakban: GYEMSZI) útján – a Fővárosi Önkormányzat fenntartói jogkörében eljáró képviselőjével (továbbiakban: Fenntartó) az alábbi ügykörökben:
1. az egészségügyi intézmény belső szabályzatai – mint kötelezettségvállalásra, pénzkezelésre, gazdálkodási tevékenységre vonatkozó szabályzatok, humánpolitikai szabályzat – megváltoztatásához, kivéve, ha törvénynek, vagy egyéb jogszabályi rendelkezésnek tesz eleget; 
2. az ingó, illetve ingatlan vagyon bármilyen mértékű megterheléséhez;
3. az ingó, illetve ingatlan vagyont esetlegesen már terhelő kötelezettségek előtörlesztése, a megállapodástól eltérő – az intézmény számára pénzügyileg kedvezőtlenebb – fizetési feltételekben történő egyezségek megkötéséhez;
4. a működtetéshez a hatályos jogszabályok által meghatározott minimálisan szükséges létszámot meghaladó foglalkoztatási jogviszony meghirdetéséhez /létesítéséhez;
5. a kötelező személyi juttatásokon kívüli jutalom és más, jutalmazást elősegítő juttatások kifizetéséhez;  
6. a közalkalmazottak jogállásáról szóló 1992. évi XXXIII. törvény 77. § -ban meghatározott kereset-kiegészítésre szóló új megállapodás megkötéséhez, továbbá ilyen megállapodás meghosszabbításához; 
7. az egészségügyi intézmény vezetőinek kinevezéséhez/felmentéséhez; 
8. a közalkalmazottak jogállásáról szóló 1992. évi XXXIII. törvény 26. §-a szerinti áthelyezéshez, kivéve, ha az egészségügyi intézmény az átvevő;
9. a közalkalmazotti jogviszonyban nem álló személyek juttatásához, valamint a szellemi tevékenység kifizetéséhez kapcsolódóan új szerződések megkötéséhez, a lejáró szerződések meghosszabbításához; 
10. az egészségügyi ellátáshoz közvetlenül nem kapcsolódó beszerzésekhez (pl. bútorvásárláshoz, informatikai eszközbeszerzéshez, személygépkocsi beszerzéséhez, illetve bérleti/lízing konstrukcióban történő használatához); 
11. a hat hónap időtartamot és/vagy bruttó 3 millió forint díjat meghaladó ingatlan-használathoz és ingatlan-hasznosításhoz (pl. bérlethez) kapcsolódó szerződések megkötéséhez; 
12. a bruttó 1.000.000,- Ft. értéket meghaladó, a működési biztonságot nem veszélyeztető beszerzésekhez, illetve bármilyen kötelezettségvállaláshoz (az azonos vagy egymással összefüggő tárgyú szerződéses kötelezettségek egybeszámítandók);
13. az ingatlan vagyonnal kapcsolatos minden folyó beruházás (illetve fejlesztés) megkezdéséhez, amely nem szerepel a Fővárosi Közgyűlés által elfogadott beruházási tervben. 

II. A Fővárosi Önkormányzat egészségügyi intézményeinek vezetői előzetesen tájékoztatni kötelesek – a GYEMSZI útján – a Fenntartót az alábbi ügykörökben:
1. az ingatlan vagyonnal kapcsolatos minden folyó és tervezett beruházáshoz (illetve fejlesztéshez) kapcsolódó olyan intézkedésről, amely nem szerepel a Fővárosi Közgyűlés által elfogadott beruházási tervben; 
2. az Országos Egészségbiztosítási Pénztárral megkötött finanszírozási szerződések módosításához a fenntartói döntést követően; 
3. a jogszabályokkal összhangban a fenntartó által, illetve az intézmény által kezdeményezett fenntartói döntések végrehajtásához kapcsolódó intézkedésekről; 
4. az egészségügyi intézmények működésével, működtetésével összefüggő bármely hatósági megkeresés, adatszolgáltatási kötelezettség teljesítéséről; 
5. az egészségügyi intézmények működésével, működtetésével összefüggő bármely írott és elektronikus sajtótól érkező megkeresés teljesítéséről;
6. a folyamatban lévő peres, illetve nem peres eljárások során várható kifizetések teljesítéséről (pl. vagyont megterhelő egyezségekről). 

III.  	A Fővárosi Önkormányzat egészségügyi intézményeinek vezetői kötelesek biztosítani az átadás-átvétel során: 

1. az intézmény átvilágítása alkalmával a GYEMSZI főigazgatója által meghatalmazott, az egészségügyi intézményt személyesen felkereső személyek számára az általuk kért mindennemű adat, információ, dokumentum, egyéb irat – jogszabályokkal összhangban történő – haladéktalan rendelkezésre bocsátását; 
2. az átadás-átvétel lebonyolításában közreműködő munkacsoportok munkájának elősegítését, és a megkeresésük során a kért és szükséges információk teljes körű megadását; 
3. az intézmény részéről – legkésőbb a jelen intézkedés kézhezvételét követő 5 napon belül – egy kapcsolattartó személy (felsővezetői szinten történő) kijelölését, akivel a GYEMSZI folyamatosan tud egyeztetni. 

IV. A jelen rendelkezések betartásáért a Megállapodás hatálya alá tartozó fővárosi önkormányzati egészségügyi intézmény vezetője felelős, ezek megsértését, illetve figyelmen kívül hagyását a Fővárosi Közgyűlés munkaköri kötelezettség súlyos megszegésének tekinti. 

